Iban Sebuyau

Iban Sebuyau (tau mega dikumbai Iban Kua nya siti raban pampang ari bansa Iban. Sida tau ditemu ba kandang menua Kuching, Samarahan, Lundu enggau Asajaya. Taja nama raban tu dikumbai Sebuyau, tang nama tu mina nujuka kandang menua penatai sida, iya nya Pelilih Menua Sebuyau. Raban Iban Sebuyau tebal ngena Jaku Iban Sebuyau ti bisi mimit pemida enggau Jaku Iban Standard.

Penatai
Munggu Sukong
Genturung pendiau Iban Sebuyau ke pemadu tumu di Samarahan iya nya di menua Munggu Sukong, Sungai Kuap, ditemu urung 1819 ulih orang ke benama Luyoh, ti mindah ari Batang Sadong.  Menua Munggu Sukong tu diuan 40 ruang bilik ba sitirumah panjai.  Urung taun 1820, siku nembiak ke benama Singka ari Munggu Sukong lalu tetemuka Sebayor pengudah pindah ari Bukit Taya. 

Sebayor
Menua kedua ti diuan Iban Sebuyau iya nya Bukit Taya enda jauh ari Sungai Sarawak. Tang ketegal menua ti angat sereta balat mayuh orang parai, nya alai sida mindah ngagai Bukit Jaman. Pia mega, menua nya udu angat nya alai sida lalu nyemerai diau di Sungai Sakak (diatu dikumbai Sungai Sebayor) nyentukka Bukit Mat. Diatu, menua Sebayor tu ulih ditemu kita enda jauh ari Universiti Malaysia Sarawak (UNIMAS) ti ngembuan 18 igi pintu. Bepuluh taun udah nya, Ahak anak Singka ari Kampung Sebayor lalu bejalai ngagai siti endur enda jauh lalu numbuhka Kampung Melaban, diberi nama nitihka pun kayu Melaban ba menua nya. 

Merdang
Siku agi orang ke nitihka iya, Lunsong, angkat ari menua Munggu Sukong lalu numbuhka menua Sungai Medang (udah nya dikumbai orang ke bejaku English Merdang).  Raban iya lalu pindah enda jauh ari dia nuju Sungai Limau. Udah nya numbuhka Merdang Lumut enggau Merdang Gayam.  Dalam urung taun 1980-an, peturun ari Merdang Lumut numbuhka Sungai Empit, diberi nama nitihka buah menua ti mayuh ba menua nya iya nya buah empit. 

Penatai ari Tampun Juah
Ba pun taun 1800-an, Panglima Kala nguluka raban mit Iban Kua’ ari Tampun Juah (Kalimantan) ke Sarawak nengah Sungai Ketungau.  Sida lalu berumah enda lama di Ngabang, Sanggau Ledo, enggau Siluas sebedau Panglima Kala pindah ke Lundu.  Ba Lundu, iya betemu enggau bala Iban ke diau mendam betuaika Nyambong.  Ari nya, Panglima Kala pindah ngagai Paser Puteh lalu udah nya mindah ke  Munggu Pasu (diatu Bukit Mata Kuching). Tang ketegal utai ti hai enggau peminta semengat ti minta piring ngasuh iya pulai baru ngagai Paser Puteh ngatur piring Gawai. 

Udah ngamatka adat nya, sida lalu mulaika diri ngagai Munggu Pasu, alai sida lalu ngaga rumah panjai lalu diau bepuluh taun.  Anak Panglima Kala, iya nya Kaka lalu ada dia.  Kaka udah nya jadi enggau Gersit, ke mati pengudah beranak lalu dikubur semak Fort Margherita, ngujungka kandang endur nya diberi nama Gersik.  Udah pemati Gersit, Panglima Kala pulai ke Kalimantan, ninggalka Kaka nyadi tuai. 

Kaka mindah ngagai Munggu Riam dalam urung taun 1880 tang napi penanggul menua angat. Dalam taun 1889, sida pindah ngagai Bukit Tapang, lalu begulai enggau Iban ari Tapah Ili.  Taja pia, penyakit kolera enggau utai jai nyadi nuntung genturung pendiau nya, ngujungka sida pindah ngagai Lubok Basi lalu pengujung iya ngagai Kampung Entingan dalam taun 1905. Lenggai anak Kaka nyadi tuai rumah ti keterubah, lalu komuniti nya ngerembai ngagai endur baka Nangka, Rembus, Plaie, enggau Semawang, ke alai sida mengkang bekaul rat nyentukka sehari tu. 

Penatai ari Sampun
Raban bansa Iban Kua’ kandang menua Sampun di Pelilih Asajaya, semak enggau Sungai Sadong ili, iya nya peturun Bujang Berani Jampang (ke mega dikelala enggau nama Kelambung Api), seiku tuai ke pindah ari Sebuyau laban deka nyeliahka serang munsuh sebedau jeman Brooke.  Raban tu lalu berumah ba lima buah rumah panjai iya nya: Sampun Tebun, Sampun Jugu, Sampun Gerunggang, Sampun Kelili, enggau Sampun Baru.  Siti palan besejarah, Tamoi, nyadi palan adat alai endur meri ritual (miring) sebedau Gawai. 

Maya dipegai Jipun dalam urung taun 1941, orang dagang China betanamka lada burak enggau gambir diau sepiak enggau bansa Iban sereta Melayu di Kampung Mangka.  Nama kampung tu bepun ari siku orang dagang China, Kong See Namka, ke suah bekayuh nengah kandang menua nya. 

Kampung Sungai Batu, semak enggau Kampung Rembus, keterubah iya diuan bala Iban ari Kampung Plaie, Rembus, enggau Lundu ti ngiga tanah alai endur umai.  Iya diberi nama ulih sida British dalam taun 1940 ari siti batu besai ti bisi sungai nya.  Siti agi genturung pendiau, Kampung Jegoi, ditumbuhka dalam taun 1993, tumbuh ari genturung pendiau bumai lalu diatu begulai sereta beumai enggau genturung pendiau ke besemak baka Sebayor enggau Sungai Tanju.

Kereban sanding